**SAISTOŠO NOTEIKUMU PROJEKTS**

Ventspilī

2025. gada \_\_. \_\_\_\_\_\_\_\_\_\_ Nr. \_\_

(prot. Nr.\_\_\_; \_\_\_. §)

**Par kārtību, kādā tiek saskaņota ielu tirdzniecība, sabiedriskās ēdināšanas pakalpojumu sniegšana, alkoholisko dzērienu mazumtirdzniecība novietnēs, pakalpojumu sniegšana publiskās vietās, un veikta tirgus statusa piešķiršana Ventspils valstspilsētas pašvaldības administratīvajā teritorijā**

*Izdoti saskaņā ar Pašvaldību likuma 44. panta otro daļu,*

*Brīvas pakalpojumu sniegšana likuma 14. panta 2.1  daļu,*

*Ministru kabineta 2010.gada 12.maija noteikumu Nr. 440*

*“Noteikumi par tirdzniecības veidiem, kas saskaņojami ar pašvaldību,*

*un tirdzniecības organizēšanas kārtību” 8., 8.1 un 9.punktu , 15.8. un 19.7. apakšpunktu, un*

*Alkoholisko dzērienu aprites likuma 8. panta pirmo,*

*trešo un ceturto daļu*

## Vispārīgie jautājumi

1. Šie saistošie noteikumi (turpmāk - Noteikumi) nosaka:
   1. kārtību, kādā tirdzniecības dalībnieks vai tirdzniecības organizators saskaņo ar Ventspils valstspilsētas pašvaldību (turpmāk - Pašvaldība) tirdzniecības vietas iekārtošanu, tai skaitā pašapkalpošanās tirdzniecības automāta izvietošanu pilsētvidē, un saņem atļauju ielu tirdzniecībai vai ielu tirdzniecības organizēšanai;
   2. tirdzniecības dalībnieka un tirdzniecības organizatora pienākumus kārtības nodrošināšanai;
   3. tirdzniecības vietās realizējamo preču grupas;
   4. kārtību, kādā ar Pašvaldību saskaņojama sabiedriskās ēdināšanas pakalpojumu sniegšana;
   5. kārtību, kādā ar Pašvaldību saskaņojama alkoholisko dzērienu mazumtirdzniecība novietnēs;
   6. kārtību, kādā ar Pašvaldību saskaņojama pakalpojumu sniegšana publiskās vietās;
   7. kvalitātes prasības ielu tirdzniecības vietai, sabiedriskās ēdināšanas pakalpojumu sniegšanas vietai un alkoholisko dzērienu mazumtirdzniecības novietnei;
   8. tirgus statusa piešķiršanas kārtību;
   9. nosacījumus pašvaldības izsniegtās ielu tirdzniecības vai tirdzniecības organizatora atļaujas darbības apturēšanai uz laiku.
2. Pašvaldības administratīvajā teritorijā ielu tirdzniecība un ielu tirdzniecības organizēšana, tai skaitā sabiedriskās ēdināšanas pakalpojumu sniegšana publiskās vietās un publisku pasākumu norises laikā, kā arī alkoholisko dzērienu mazumtirdzniecība novietnēs, atļauta tikai ar Pašvaldības izsniegtu rakstisku atļauju.
3. Atļaujas ielu tirdzniecībai, ielu tirdzniecības organizēšanai un sabiedriskās ēdināšanas pakalpojuma sniegšanai tiek izsniegta tikai pēc Pašvaldības nodevas samaksas, ja tāda ir paredzēta saistošajos noteikumos par Pašvaldības nodevām.
4. Atļaujas ielu tirdzniecībai, ielu tirdzniecības organizēšanai, sabiedriskās ēdināšanas pakalpojumu sniegšanai publiskās vietās un saskaņojumus alkoholisko dzērienu mazumtirdzniecībai novietnēs izdod Pašvaldības iestādes “Ventspils domes administrācija” Ekonomikas un iepirkumu nodaļas vadītājs (turpmāk – Nodaļa).
5. Noteikumu 7., 10., 20., 29., 36., 44. un 48. punktos minētos iesniegumus un tiem klāt pievienotos pielikumus var iesniegt klātienē Pašvaldības iestādes “Ventspils domes administrācija” Administratīvajā nodaļā, Jūras ielā 36, Ventspilī, nosūtot pa pastu vai elektroniski uz elektroniskā pasta adresi: [dome@ventspils.lv](mailto:dome@ventspils.lv) vai uz oficiālo elektronisko adresi (e-adrese).
6. Noteikumu 9., 21., 31. un 38. punktos minētos iesniegumus un tiem klāt pievienotos pielikumus var iesniegt klātienē Pašvaldības iestādes “Ventspils domes administrācija” Arhitektūras un pilsētbūvniecības nodaļa (turpmāk – APN), Jūras ielā 36, Ventspilī, nosūtot pa pastu vai elektroniski uz elektroniskā pasta adresi: [apn@ventspils.lv](mailto:apn@ventspils.lv) vai uz oficiālo elektronisko adresi (e-adrese). APN saņemtos iesniegumus izskata 20 darba dienu laikā no brīža, kad saņemti visi nepieciešamie dokumenti.

## Ielu tirdzniecības un ielu tirdzniecības organizatora atļaujas izsniegšanas kārtība un realizējamās preču grupas publisku pasākumu laikā

1. Atļaujas saņemšanai ielu tirdzniecībai, kas tiks veikta līdz piecām dienām, ielu tirdzniecības dalībnieks ne vēlāk kā piecas darba dienas pirms plānotās tirdzniecības Pašvaldībai iesniedz iesniegumu. Papildus Ministru kabineta 2010. gada 12. maija noteikumu Nr. 440 "[Noteikumi par tirdzniecības veidiem, kas saskaņojami ar pašvaldību, un tirdzniecības organizēšanas kārtību](https://likumi.lv/ta/id/210696-noteikumi-par-tirdzniecibas-veidiem-kas-saskanojami-ar-pasvaldibu-un-tirdzniecibas-organizesanas-kartibu/)" (turpmāk – MK noteikumi Nr. 440) 15. punktā minētajam, iesniegumam papildus jāpievieno šādi dokumenti:
   1. tirdzniecības vietas iekārtojuma vizualizācija vai fotofiksācija, kas nav vecāka par vienu kalendāro mēnesi;
   2. iecerētā tirdzniecības objekta skaidri saprotams novietojuma plāns ne lielākā mērogā kā M 1:250;
   3. saskaņojumi ar trešajām personām (inženiertīklus ekspluatējošie dienesti), ja tiek skartas to intereses ierīkojot tirdzniecības vietu.
2. Atļaujas saņemšanai ielu tirdzniecībai, kas tiks veikta ilgāk par piecām dienām, ielu tirdzniecības dalībnieks ne vēlāk kā piecas darba dienas pirms plānotās tirdzniecības Pašvaldībai iesniedz iesniegumu. Papildus MK noteikumu Nr. 440 15. punktā minētajam, iesniegumam jāpievieno APN tirdzniecības vietas izvietojuma un vizuālās kvalitātes saskaņojums, kurš iegūts šo noteikumu 9. punktā noteiktajā kārtībā.
3. Lai saņemtu tirdzniecības vietas izvietojuma un vizuālās kvalitātes APN saskaņojumu, tirdzniecības dalībnieks APN iesniedz iesniegumu, kuram pievieno:
   1. tirdzniecības vietas iekārtojuma vizualizāciju vai fotofiksāciju, kas nav vecāka par vienu kalendāro mēnesi;
   2. iecerētās tirdzniecības vietas skaidri saprotamu novietojuma plānu ne lielākā mērogā kā M 1:250;
   3. grafisko materiālu, kurā atspoguļots paredzētās tirdzniecības vietas un objekta vizuālais, tai skaitā tonālais, risinājums;
   4. pārvietojamā mazumtirdzniecības punkta kustības maršrutu, norādot ielu tirdzniecības veikšanai nepieciešamās pieturvietas un laikus, ja tirdzniecība paredzēta vairākās publiskās vietās;
   5. saskaņojumu ar nekustamā īpašuma īpašnieku;
   6. saskaņojumus ar trešajām personām (inženiertīklus ekspluatējošie dienesti), ja to intereses tiek skartas, ierīkojot tirdzniecības vietu.
4. Lai saņemtu atļauju ielu tirdzniecības organizēšanai un kļūtu par tirdzniecības organizatoru, juridiskā vai fiziskā persona, kura reģistrējusi saimniecisko darbību, vai publiskā persona ne vēlāk kā piecas darba dienas pirms plānotās tirdzniecības Pašvaldībā iesniedz iesniegumu un MK noteikumu Nr. 440 19. punktā noteiktos dokumentus. Ja tirdzniecības organizēšana tiek veikta ilgāk par piecām dienām, tad iesniegumam papildus pievieno APN saskaņojumu, kurš iegūts šo noteikumu 9. punktā noteiktajā kārtībā.
5. Pašvaldības administratīvajā teritorijā, izņemot publisku pasākumu laikā, ielu tirdzniecība, t.sk. sabiedriskās ēdināšanas pakalpojumu sniegšana, nav pieļaujama:
   1. Dzirnavu laukumā;
   2. Jaunpilsētas laukumā;
   3. Lielajā laukumā, izņemot laika periodā no Pirmās adventes līdz Zvaigznes dienai, kad Pašvaldības noteiktās vietās ir atļauta ielu tirdzniecība;
   4. Rātslaukumā, izņemot:
      1. laika periodā no Pirmās adventes līdz Zvaigznes dienai, kad Pašvaldības noteiktās vietās ir atļauta ielu tirdzniecība;
      2. sabiedriskās ēdināšanas pakalpojumu sniegšana, ja pakalpojumu sniedz tirdzniecības dalībnieks, kura pastāvīgā tirdziecības vieta atrodas Rātslaukumam pieguļošā nekustamajā īpašumā;
   5. Pašvaldībai piederošajos zemes gabalos Lidotāju ielā 28, Tārgales ielā 2 un Tārgales ielā 4, Ventspilī;
   6. publiskajos auto stāvlaukumos Zvanu ielā 4, Brīvības ielā 14, Kuldīgas ielā 1, Sarkanmuižas dambis 1, Katrīnas ielā 12, Ventspilī, bet pārējos auto stāvlaukumos ielu tirdzniecība ir pieļaujama, ar nosacījumu, ka vienlaikus katrā drīkst darboties ne vairāk kā divi tirdzniecības dalībnieki;
   7. ielu teritorijās esošajās autostāvvietās, izņemot gadījumus, kad tiek sniegts sabiedriskās ēdināšanas pakalpojums un tiek izbūvēts parklets;
   8. pie ēku galvenajām (ielu) fasādēm un tuvāk kā 3 metru attālumā no tām, izņemot gadījumus, kad tirdzniecības vieta tiek piesaistīta pastāvīgai tirdzniecības vietai vai tirdzniecības vietu konkrētā nekustamā īpašumā ierīko un izmanto ne vairāk kā 90 (deviņdesmit) kalendārās dienas viena kalendārā gada laikā;
   9. tuvāk par 10 metriem no pieminekļiem un piemiņas vietām;
   10. vietās, kas aizsedz stacionārus vides objektus, reklāmas objektus, elektroniskās kartes apkalpošanas ierīces skaidras naudas iemaksai vai izņemšanai, esošās tirdzniecības vietas, informatīvas zīmes, satiksmes organizācijas tehniskos līdzekļus, pakomātus, pandusus, avārijas izejas, ugunsdzēsības hidrantus, ģeodēziskā tīkla punktus, elektrosadales skapjus, u.tml. inženiertehniskās iekārtas;
   11. uz veloceliņiem.
6. Publiskā pasākuma norises laikā tirdzniecības vietās atļauts realizēt šādas preču grupas:
   1. pašu izgatavotus mākslas priekšmetus, lietišķās mākslas un daiļamatniecības izstrādājumus;
   2. pārtikas preces, bezalkoholiskos dzērienus, kā arī aukstās un karstās uzkodas;
   3. alkoholisko dzērienus un tabakas izstrādājumus;
   4. pašu vai rūpnieciski ražotas pārtikas un nepārtikas preces.
7. Atļauju ielu tirdzniecībai vai ielu tirdzniecības organizēšanai izsniedz uz iesniegumā norādīto laika periodu, bet ne ilgāk kā uz vienu gadu.
8. Ja iesniegumā atļaujas ielu tirdzniecībai vai ielu tirdzniecības organizēšanai saņemšanai nav norādīta visa nepieciešamā informācija vai nav pievienoti nepieciešamie saskaņojumi un dokumenti, Nodaļa par to informē iesniedzēju, nosakot termiņu trūkumu novēršanai. Iesniegums uzskatāms par saņemtu dienā, kad novērsti trūkumi.
9. Nodaļa piecu darba dienu laikā pēc visas nepieciešamā informācijas un dokumentu saņemšanas izskata tos un izsniedz atļauju ielu tirdzniecībai publiskās vietās vai atteikumu izsniegt atļauju tirdzniecībai publiskās vietās un paziņo to iesnieguma iesniedzējam.

## Ielu tirdzniecības dalībnieka un ielu tirdzniecības organizatora pienākumi kārtības nodrošināšanai

1. Ielu tirdzniecības dalībnieks ir atbildīgs par:
   1. Noteikumos un citos normatīvajos aktos noteikto prasību ievērošanu, ciktāl tās attiecināmas uz ielu tirdzniecību;
   2. atļaujā norādīto nosacījumu ievērošanu;
   3. saskaņotā tirdzniecības vietu skaita, izvietojuma un platības ievērošanu;
   4. saskaņotā tirdzniecības vietas vizuālā dizaina risinājuma ievērošanu;
   5. tīrības un kārtības nodrošināšanu konkrētajā ielu tirdzniecības vietā, nepieļaujot atkritumu, tai skaitā, kas radušies no ielu tirdzniecības dalībnieka darbības, rašanos ap to;
   6. speciālo iekārtu un objektu, kas tiek izmantoti tirdzniecības veikšanai, atbilstību normatīvo aktu prasībām, to uzturēšanu kartībā, tīrībā un bez bojājumiem, kā arī iekārtu un objektu, kas zaudējuši savu funkcionālo nozīmi, novākšanu;
   7. tirdzniecības vietā izvietojamo informāciju:
      1. ja tirdzniecības dalībnieks ir komersants, norāda uzņēmuma nosaukumu (firmu), nodokļu maksātāja reģistrācijas numuru un tās personas vārdu un uzvārdu, kura ir atbildīga par tirdzniecību attiecīgajā tirdzniecības vietā;
      2. ja tirdzniecības dalībnieks ir fiziskā persona, kas nav reģistrējusi savu saimniecisko darbību, norāda vārdu un uzvārdu.
2. Papildus MK noteikumu Nr. 440 23. punktā noteiktajam tirdzniecības organizators ir atbildīgs par:
   1. saskaņoto tirdzniecības vietu skaita un izvietojuma, platības ievērošanu;
   2. tīrības un kārtības nodrošināšanu, tai skaitā atkritumu savākšanu ielu tirdzniecības organizēšanas vietā;
   3. bezmaksas tualešu pieejamību apmeklētājiem tirdzniecības organizēšanas teritorijā.
3. Vispārīgie nosacījumi ielu tirdzniecības vietu iekārtošanai:
   1. gadījumos, kad ielu tirdzniecības vietā tiek sniegts sabiedriskās ēdināšanas pakalpojums vai tirgoti dzērieni, tirdzniecības vietās jāizvieto atkritumu urnas, kuru iztukšošana jāveic ne retāk kā vienu reizi dienā, nepieļaujot to pārpildīšanu;
   2. gadījumos, kad tirdzniecības vietā ir nepieciešams elektrības pieslēgums un tā nodrošināšanai ir nepieciešamas elektrības pieslēguma kabelis, tam ielu, ietvju vai pārvietošanās zonu vietās jābūt noslēptam speciālās kabeļu šahtās;
   3. gadījumos, kad tiek gatavoti ēdieni, kuru pagatavošanā tiek izmantota vārāmā pārtikas eļļa, tirdzniecības vietai ir jābūt aprīkotai ar īpašiem līdzekļiem, kas pilnībā novērš eļļas nokļūšanu uz zemes virsmas, ietves, ielas vai laukuma seguma.

## Kārtība, kādā ar Pašvaldību saskaņojama sabiedriskās ēdināšanas pakalpojumu sniegšana

1. Sabiedriskās ēdināšanas pakalpojumu sniegšana Pašvaldībā ir saskaņojama, ja tās darbība tiek veikta publiskās vietās ilgāk par piecām dienām un nav attiecināma uz citiem ielu tirdzniecības veidiem, kā arī teritorijām, kurām piešķirts tirgus statuss.
2. Lai saņemtu atļauju sabiedriskās ēdināšanas pakalpojumu sniegšanai, tirdzniecības dalībnieks ne vēlāk kā piecas darba dienas pirms plānotās tirdzniecības uzsākšanas Pašvaldībai iesniedz iesniegumu atbilstoši MK noteikumu Nr. 440 15. punktā noteiktajam, papildus norādot šādu informāciju:
   * 1. Pārtikas un veterinārā dienestā saņemtās reģistrācijas apliecības numuru;
     2. Valsts ieņēmumu dienesta izsniegtās Speciālās atļaujas (licences) numuru komercdarbībai ar akcīzes precēm, ja sabiedriskās ēdināšanas pakalpojumu sniegšanas vietā plānots realizēt arī alkoholiskos dzērienus un tabakas izstrādājumus;
     3. APN sabiedriskās ēdināšanas pakalpojuma sniegšanas vietas novietojuma un vizuālās kvalitātes saskaņojums, kurš iegūts Noteikumu 21. punktā noteiktajā kārtībā.
3. Lai saņemtu APN saskaņojumu sabiedriskās ēdināšanas pakalpojuma sniegšanas vietas novietojumam un vizuālajai kvalitātei, tirdzniecības dalībnieks APN iesniedz iesniegumu, kuram pievieno:
   1. gadījumos, kad sabiedriskās ēdināšanas pakalpojumu sniegšanas vieta publiskā vietā piesaistīta pastāvīgai sabiedriskās ēdināšanas pakalpojumu sniegšanas vietai, jāiesniedz īpašuma tiesību vai lietošanas tiesību apliecinošs dokuments par pastāvīgo sabiedriskās ēdināšanas pakalpojumu sniegšanas vietu;
   2. publiskā ārtelpā paredzētās sabiedriskās ēdināšanas vietas dokumentāciju, kurā ietver:
      1. sabiedriskās ēdināšanas vietas novietni - situācijas plānu atbilstošā, vizuāli uztveramā mērogā (M 1:200, 1:250 vai 1:500) uz zemes robežu plāna, kurā norādīta paredzētā objekta piesaiste zemes gabalā un tās ārējie izmēri, kas saskaņota ar nekustamā īpašuma īpašnieku vai tiesisko valdītāju;
      2. sabiedriskās ēdināšanas vietas iekārtojuma plānu mērogā, ne mazākā kā 1:100, kurā norādīts norobežojošo barjeru, saulessargu, mēbeļu, grīdas seguma, apmeklētājiem paredzētās tualetes novietne un cita iecerētā aprīkojuma izvietojums;
      3. visu aprīkojuma elementu skices vai foto fiksācijas ar norādītiem gabarītizmēriem un materiālu aprakstu;
      4. sabiedriskās ēdināšanas vietas kopskata krāsainu vizualizāciju vai iepriekšējo gadu fotofiksāciju, ja netiek paredzētas izmaiņas;
      5. ja sabiedriskās ēdināšanas vietas darbības nodrošināšanai nepieciešams izveidot jaunu pagaidu elektropieslēgumu un tā izveides rezultātā tiks skartas trešo personu intereses, sabiedriskās ēdināšanas vietas skicei ir jāpievieno pagaidu elektroapgādes pieslēguma principiālā shēma, kas saskaņota ar nekustamā īpašuma īpašnieku vai tiesisko valdītāju, elektroapgādes tīkla īpašnieku un trešajām personām, kuru tiesības tiek vai var tikt skartas;
      6. pārvietojamā mazumtirdzniecības punkta kustības maršrutu un laiku (ja sabiedriskās ēdināšanas pakalpojumu sniegšana paredzēta vairākās publiskās vietās).
4. Ja iesniegumā saskaņojuma sabiedriskās ēdināšanas pakalpojumu sniegšanai nav norādīta visa nepieciešamā informācija vai nav pievienoti nepieciešamie dokumenti, Nodaļa par to informē iesniedzēju, nosakot termiņu trūkumu novēršanai. Iesniegums uzskatāms par saņemtu dienā, kad novērsti trūkumi.
5. Gadījumos, kad sabiedriskās ēdināšanas pakalpojuma sniegšanas vieta netiek piesaistīta pastāvīgajai sabiedriskās ēdināšanas pakalpojumu sniegšanas vietai, pakalpojuma sniedzējam ir jānodrošina klientiem bezmaksas tualetes apmeklēšanas iespējas, ievērojot, ka attālums līdz tualetei nedrīkst pārsniegt 50 metrus.
6. Nodaļa piecu darba dienu laikā pēc visu Noteikumu 20.punktā norādīto dokumentu saņemšanas izskata tos un izsniedz atļauju sabiedriskās ēdināšanas pakalpojuma sniegšanai publiskās vietās vai atteikumu izsniegt atļauju un paziņo to iesnieguma iesniedzējam.
7. Pirmreizēju ielu tirdzniecības atļauju sabiedriskās ēdināšanas pakalpojumu sniegšanai konkrētajam tirdzniecības dalībniekam konkrētajā vietā izsniedz uz iesniegumā norādīto laika periodu, bet ne ilgāk kā uz vienu gadu. Ja netiek konstatēti normatīvo aktu pārkāpumi saistībā ar sabiedriskās kārtības ievērošanu, atkārtoti atļauja sabiedriskās ēdināšanas pakalpojumu sniegšanai var tikt izsniegta ne ilgāk kā uz trīs gadiem, bet, ja īpašums sabiedriskās ēdināšanas pakalpojumu sniegšanai tiek nomāts – nepārsniedzot tā nomas termiņu.

## Kārtība, kādā ar Pašvaldību saskaņojama alkoholisko dzērienu mazumtirdzniecība novietnēs

1. Saskaņojums alkoholisko dzērienu mazumtirdzniecībai novietnē publiskās vietās ilgāk par piecām dienām tiek izsniegts tirdzniecības dalībniekam, kurš papildus alkoholisko dzērienu mazumtirdzniecības licencē vai alus mazumtirdzniecības licencē norādītajai pastāvīgajai tirdzniecības vietai piesaka alkoholisko dzērienu mazumtirdzniecību novietnē - konkrētu tirdzniecības vietu, kurā drīkst uzstādīt aprīkojumu un iekārtas, drīkst veikt alkoholisko dzērienu mazumtirdzniecību papildus alkoholisko dzērienu mazumtirdzniecības licencē vai alus mazumtirdzniecības licencē norādītajai pastāvīgajai tirdzniecības vietai (turpmāk – novietne).
2. Alkoholisko dzērienu mazumtirdzniecība novietnēs atļauta no 1. janvāra līdz 31. decembrim.
3. Pakalpojuma sniedzējam ir jānodrošina klientiem bezmaksas tualetes apmeklēšanas iespējas, ievērojot, ka attālums līdz tualetei nedrīkst pārsniegt 50 metrus.
4. Lai saņemtu saskaņojumu, tirdzniecības dalībnieks Pašvaldībā iesniedz iesniegumu, norādot šādu informāciju:
   * 1. fiziskās personas vārdu, uzvārdu, nodokļu maksātāja reģistrācijas kodu, deklarēto adresi vai juridiskās personas nosaukumu (firmu), nodokļu maksātāja reģistrācijas kodu, juridisko adresi;
     2. novietnes atrašanās vietas adresi;
     3. plānoto termiņu alkoholisko dzērienu mazumtirdzniecībai novietnē;
     4. alkoholisko dzērienu mazumtirdzniecības novietnē darba laiku.
5. Noteikumu 29. punktā minētajam iesniegumam pievieno šādus dokumentus:
   * 1. alkoholisko dzērienu mazumtirdzniecības licences vai alus mazumtirdzniecības licences kopiju;
     2. APN novietnes novietojuma un vizuālās kvalitātes saskaņojumu, kurš iegūts Noteikumu 31. punktā noteiktajā kārtībā.
6. Lai saņemtu APN saskaņojumu novietnes novietojumam un novietnes vizuālajai kvalitātei, tirdzniecības dalībnieks APN iesniedz iesniegumu, kuram pievieno:
   1. lietošanas tiesību apliecinošu dokumentu un saskaņojumu ar novietnes atrašanās vietas īpašnieku vai tiesisko valdītāju par alkoholisko dzērienu mazumtirdzniecību novietnē, ja iesniedzējs nav vietas īpašnieks;
   2. novietnes izvietojuma publiskajā ārtelpā dokumentāciju, kurā ietverts:
      1. novietnes situācijas plāns atbilstošā, vizuāli uztveramā mērogā (M 1:200, 1:250 vai 1:500) uz zemes robežu plāna, kurā norādīta paredzētā objekta piesaiste zemes gabalā un tās ārējie izmēri, kas saskaņota ar nekustamā īpašuma īpašnieku vai tiesisko valdītāju;
      2. novietnes plāns mērogā, ne mazākā kā 1:100, kurā norādīts norobežojošo barjeru, saulessargu, mēbeļu, grīdas seguma, apmeklētājiem paredzētās tualetes novietne un cita iecerētā aprīkojuma izvietojums;
      3. visu aprīkojuma elementu skices vai foto fiksācijas ar norādītiem gabarītizmēriem un materiālu aprakstu;
      4. novietnes kopskata krāsaina vizualizācija vai iepriekšējo gadu foto fiksācija, ja netiek paredzētas izmaiņas;
      5. ja novietnes darbības nodrošināšanai nepieciešams izveidot jaunu pagaidu elektropieslēgumu un tā izveides rezultātā tiks skartas trešo personu intereses, novietnes skicei ir jāpievieno pagaidu elektroapgādes pieslēguma principiālā shēma, kas saskaņota ar nekustamā īpašuma īpašnieku vai tiesisko valdītāju, elektroapgādes tīkla īpašnieku un trešajām personām, kuru tiesības tiek vai var tikt skartas.
7. Ja iesniegumā saskaņojuma alkoholisko dzērienu mazumtirdzniecībai novietnē saņemšanai nav norādīta visa pieprasītā informācija vai nav pievienoti nepieciešamie saskaņojumi un dokumenti, Nodaļa par to informē iesniedzēju, nosakot termiņu trūkumu novēršanai. Iesniegums uzskatāms par saņemtu dienā, kad novērsti trūkumi.
8. Novietne nav pieļaujama:
   1. bērnu rotaļu laukumos;
   2. izglītības iestāžu teritorijās un zemes gabalos, kas robežojas ar zemes gabalu, uz kura atrodas izglītības iestādes ēka.
9. Nodaļa 10 darba dienu laikā pēc visu dokumentu saņemšanas izskata tos un izsniedz saskaņojumu vai atteikumu izsniegt saskaņojumu un paziņo to iesnieguma iesniedzējam.

## Kārtība, kādā ar Pašvaldību saskaņojama pakalpojumu sniegšana publiskās vietās

1. Pakalpojumu sniegšana publiskās vietās Pašvaldībā ir jāsaskaņo, ja pakalpojuma sniegšana notiek ilgāk par piecām dienām, izņemot gadījumus, kad darbība notiek teritorijās ar piešķirtu tirgus statusu vai tiek sniegts pakalpojums, iznomājot koplietošanas transportlīdzekļus.
2. Lai saņemtu atļauju pakalpojumu sniegšanai publiskās vietās, tirdzniecības dalībnieks Pašvaldībā iesniedz iesniegumu, kurā norāda šādu informāciju:
   1. fiziskās personas vārdu, uzvārdu, nodokļu maksātāja reģistrācijas kodu, deklarēto adresi vai juridiskās personas nosaukumu (firmu), nodokļu maksātāja reģistrācijas kodu, juridisko adresi;
   2. pakalpojumu sniegšanas vietu, adresi, laiku, ilgumu;
3. Noteikumu 36. punktā minētajam iesniegumam jāpievieno APN saskaņojums pakalpojuma sniegšanas vietas novietojumam un tās vizuālajai kvalitātei, kurš iegūts Noteikumu 38. punktā noteiktajā kārtībā, ja pakalpojumu sniegs ilgāk par piecām dienām pēc kārtas.
4. Lai saņemtu APN saskaņojumu pakalpojuma sniegšanai vietas novietojumam un tās vizuālajai kvalitātei, tirdzniecības dalībnieks APN iesniedz iesniegumu, kuram pievieno:
   1. īpašuma tiesību vai lietošanas tiesību apliecinošu dokumentu par pakalpojumu sniegšanas vietu;
   2. publiskā ārtelpā paredzētās pakalpojumu sniegšanas vietas dokumentāciju, kurā ietverts:
      1. pakalpojumu sniegšanas novietnes situācijas plāns atbilstošā, vizuāli uztveramā mērogā (M 1:200, 1:250 vai 1:500) uz zemes robežu plāna, kurā norādīta paredzētā objekta piesaiste zemes gabalā un tās ārējie izmēri, kas saskaņota ar nekustamā īpašuma īpašnieku vai tiesisko valdītāju;
      2. pakalpojumu sniegšanas vietas iekārtojuma plāns mērogā, ne mazākā kā 1:100, kurā norādīts norobežojošo barjeru, saulessargu, mēbeļu, grīdas seguma un cita iecerētā aprīkojuma izvietojums;
      3. visu aprīkojuma elementu skices vai foto fiksācijas ar norādītiem gabarītizmēriem un materiālu aprakstu;
      4. pakalpojumu sniegšanas vietas kopskata krāsaina vizualizācija vai iepriekšējo gadu foto fiksācija, ja netiek paredzētas izmaiņas;
      5. ja pakalpojumu sniegšanas vietas darbības nodrošināšanai nepieciešams izveidot jaunu pagaidu elektropieslēgumu un tā izveides rezultātā tiks skartas trešo personu intereses, pakalpojumu sniegšanas vietas skicei ir jāpievieno pagaidu elektroapgādes pieslēguma principiālā shēma, kas saskaņota ar nekustamā īpašuma īpašnieku vai tiesisko valdītāju, elektroapgādes tīkla īpašnieku un trešajām personām, kuru tiesības tiek vai var tikt skartas.
5. Ja iesniegumā nav norādīta visa nepieciešamā informācija vai nav pievienoti nepieciešamie dokumenti, Nodaļa par to informē iesniedzēju, ja 10 darba dienu laikā no pieprasījuma brīža papildus informācija un dokumenti netiek iesniegti vai nepilnības netiek novērstas, iesniegumu neizskata. Iesniegums uzskatāms par saņemtu dienā, kad novērsti trūkumi.
6. Nodaļa piecu darba dienu laikā pēc visu dokumentu saņemšanas izskata tos un izsniedz atļauju pakalpojuma sniegšanai publiskās vietās vai atteikumu izsniegt atļauju un paziņo to iesnieguma iesniedzējam.
7. Pirmreizēju atļauju pakalpojumu sniegšanai publiskā vietā konkrētajam tirdzniecības dalībniekam konkrētajā vietā izsniedz uz iesniegumā norādīto laika periodu, bet ne ilgāk kā uz vienu gadu. Ja netiek konstatēti normatīvo aktu pārkāpumi, atkārtoti atļauja pakalpojumu sniegšanai publiskā vietā var tikt izsniegta ne ilgāk kā uz trīs gadiem, bet, ja īpašums pakalpojumu sniegšanai tiek nomāts – nepārsniedzot tā nomas termiņu.
8. Pašvaldības administratīvajā teritorijā, izņemot publisku pasākumu laikā, pakalpojuma sniegšana publiskās vietās nav pieļaujama:
   1. bērnu parkā “Bērnu pilsētiņa”, izņemot divās pakalpojumu sniegšanas vietās, kuras paredzētas bērnu rotaļu iekārtu nomas punktu iekārtošanai;
   2. bērnu parkā “Fantāzija”, izņemot vienā pakalpojumu sniegšanas vietā, kura paredzēta bērnu rotaļu iekārtu nomas punkta iekārtošanai.

## Kvalitātes prasības ielu tirdzniecības vietai, sabiedriskās ēdināšanas pakalpojumu sniegšanas vietai, alkoholisko dzērienu mazumtirdzniecības novietnei vai pakalpojumu sniegšanas vietai publiskās vietās

1. Kvalitātes prasības ielu tirdzniecības vietai, sabiedriskās ēdināšanas pakalpojumu sniegšanas vietai, alkoholisko dzērienu mazumtirdzniecības novietnei vai pakalpojuma sniegšanas vietai publiskās vietās (turpmāk – Komercdarbības vieta) ir sekojošas:
   1. Komercdarbības vietā ir jāparedz konkrētās pilsētvides apbūves raksturam un mērogam atbilstošs dizaina, tai skaitā tonālais, risinājums. Nav pieļaujama publiskai ārtelpai nepiemērotu, nekvalitatīvu un fiziski nolietotu būvju un aprīkojuma izmantošana, kā arī standarta nekvalitatīvu automobiļu, nepiemērotas kvalitātes treileru, piekabju, autobusu, vagonu, konteineru un to korpusu izmantošana;
   2. Komercdarbības vietā aprīkojuma elementiem jābūt stilistiski vienotiem, mobiliem un viegli pārvietojamiem;
   3. īpaši aizsargājamu kultūrvēsturisku un kultūras pieminekļu teritorijās Komercdarbības vietai jāveido maksimāli caurredzams risinājums, neradot slēgtas telpas iespaidu; atsevišķos gadījumos pieļaujams pielietot teltis vai nojumes ar nolaižamām sienām ar nosacījumu, ka norobežojošās sienas ir caurredzamas un estētiski kvalitatīvas, nav pieļaujama necaurredzamu nožogojumu izmantošana. Nav pieļaujams traucējums sabiedriski nozīmīga objekta, arhitektūras pieminekļa vai mākslas objekta kopējā tēla uztverei;
   4. Komercdarbības vietā ir pieļaujama būvju novietošana neizbūvējot pamatus vai pamatni dziļāk par 0,3 metriem, nodrošinot sekojošo:
      1. ja novietotās būves izmantošanas termiņš konkrētajā vietā pārsniedz trīs kalendāros gadus, tirdzniecības dalībniekam ir pienākums ik pēc trim gadiem atjaunot būvi (atjaunot vizuālo risinājumu, u.tml.), iepriekš to saskaņojot ar Pašvaldību. Šī nosacījuma neizpildes gadījumā atļauja tiek anulēta;
      2. būves, aprīkojuma aiztransportēšana jānodrošina septiņu dienu laikā pēc atļaujā norādītā termiņa beigām, teritoriju atjaunojot sākotnējā stāvoklī, kāds tas bija pirms būves novietošanas;
   5. gadījumā, ja Komercdarbības vietā tiek paredzēta mākslīgā grīdas seguma izveidošana, tā maksimālais pieļaujamais augstums ir 0,2 metri;
   6. Komercdarbības vietā ir jānodrošina vides pieejamība (piekļūstamība), atbilstoši normatīvajos aktos noteiktajam;
   7. gadījumā, ja tiek paredzēts Komercdarbības vietu norobežot ar dekoratīviem elementiem vai barjerām – to maksimālais atļautais augstums (kopā ar augiem) ir 1,20 metri, bet autostāvvietu zonā, nolūkā nodrošināt satiksmes drošību, maksimāli pieļaujamais augstums (kopā ar augiem) ir 0,6 metri;
   8. Komercdarbības vietu sānu malas atļauts norobežot ar caurredzamiem (neaplīmētiem, neaizklātiem, bez teksta un attēliem) norobežojumiem - maksimālais atļautais augstums ir 2,50 metri (augstumu mēra no zemes līmeņa atzīmes), norobežojumi nedrīkst būt vienlaidu.

## Tirgus statusa piešķiršanas kārtība un atcelšanas kārtība

1. Tirgus pārvaldītājs, uzsākot tirgus darbības organizēšanu, iesniedz Pašvaldībā iesniegumu, norādot šādu informāciju:
   1. fiziskās personas vārdu, uzvārdu, nodokļu maksātāja reģistrācijas kodu, deklarēto adresi vai juridiskās personas nosaukumu, nodokļu maksātāja reģistrācijas kodu, juridisko adresi;
   2. tirgus darbības vietas adresi.
2. Noteikumu 44. punktā minētajam iesniegumam jāpievieno šādi dokumenti:
   1. īpašuma vai lietošanas tiesību apliecinošu dokumentu apliecinātas kopijas;
   2. rakstisku saskaņojumu ar nekustamā īpašuma īpašnieku – ja tirgus pārvaldītājs nav nekustamā īpašuma īpašnieks;
   3. būvniecības ieceres meta risinājumu zemesgabala robežu plānā atbilstoši mērogam iezīmētām plānotā tirgus teritorijas robežām (mērogs 1:500 līdz 1:2000), kurā norādītas tirdzniecības vietas un autostāvvietas, transporta gājēju kustības shēmas (tai skaitā pieslēgumi ielām, ceļiem un inženierkomunikācijām), pievienojot tirdzniecības vietu dizaina un vizuālā noformējuma risinājumu vides kontekstā (tai skaitā grafiskās norādes, izkārtnes un reklāmas objekti);
   4. tirgus noteikumus, kuri izstrādāti saskaņā ar MK noteikumu Nr. 440 39. punktā noteiktajām prasībām.
3. Noteikumu 45.3. apakšpunktā minētajā projektā jāparedz, ka:
   1. visai teritorijai, kurā tiek organizēta tirdzniecība, ir jābūt klātai ar cieto segumu;
   2. tirgus atklātajā teritorijā un zem nojumēm jāiekārto stacionāri galdi un noteiktas vietas tirdzniecībai no transporta līdzekļiem.
4. Pēc iesniegto dokumentu izvērtēšanas Pašvaldības dome pieņem lēmumu par jauna tirgus izveidošanas lietderību, nosakot tirgus atrašanās vietu un tā teritorijas robežas, vai atteikumu saskaņot jauna tirgus izveidošanu konkrētajā teritorijā.
5. Pēc tirgus būvniecības pabeigšanas tirgus pārvaldītājs, lai labiekārtotajai teritorijai tiktu piešķirts tirgus statuss, Pašvaldībā iesniedz:
   1. iesniegumu, norādot šādu informāciju:
      1. fiziskās personas vārdu, uzvārdu, nodokļu maksātāja reģistrācijas kodu, deklarēto adresi vai juridiskās personas nosaukumu, nodokļu maksātāja reģistrācijas kodu, juridisko adresi;
      2. tirgus darbības vietas adresi.
   2. iesniegumam pievieno īpašuma vai lietošanas tiesību apliecinošu dokumentu apliecinātas kopijas;
6. Pašvaldības dome pieņem lēmumu par tirgus statusa piešķiršanu jaunizveidotajam tirgum, ja pilnībā ir izpildīti visi tirgus projektā paredzētie izveidošanas un iekārtošanas darbi un objekts ir pieņemts ekspluatācijā.
7. Pašvaldības dome, pieņemot attiecīgu lēmumu, ir tiesīga atcelt tirgus statusu, ja:
   1. ir saņemts tirgus pārvaldītāja attiecīgs iesniegums;
   2. izbeigta tirgus darbība;
   3. tirgus pārvaldītājs sniedzis nepatiesas ziņas;
   4. saņemts nekustamā īpašuma, kurai piešķirts tirgus statuss, īpašnieka iesniegums;
   5. tirgus teritorijā netiek būtiski ievērotas tirgus darbībai piemērojamo normatīvo aktu prasības, kā arī netiek novērsti uzraugošo un kontrolējošo institūciju atklātie pārkāpumi.

## Nosacījumi Pašvaldības izsniegto atļauju apturēšanai uz laiku

1. Pašvaldība, pamatojoties uz tiesībaizsardzības iestāžu, Valsts ieņēmumu dienesta un citu valsts, pašvaldību institūciju iesniegtajiem dokumentiem par pārkāpumiem, var pieņemt lēmumu par izsniegtās atļaujas darbības apturēšanu uz laiku.
2. Jautājumu par atļaujas apturēšanu uz laiku izskata Nodaļas vadītājs, uzaicinot izsniegtās atļaujas saņēmēju, kuru septiņas dienas iepriekš rakstiski informē par pārkāpuma būtību. Uzaicinātās personas neierašanās Pašvaldībā nevar būt par pamatu jautājuma izskatīšanas atlikšanai.
3. Izsniegtās atļaujas darbību vai jaunas atļaujas izsniegšanu var apturēt uz laiku līdz trim mēnešiem, ja atļaujas saņēmējs pārkāpis normatīvajos aktos noteiktās prasības.
4. Apturot izsniegtās ielu tirdzniecības vai ielu tirdzniecības organizēšanas atļaujas darbību, Pašvaldības nodeva netiek atmaksāta, izņemot Noteikumu 55.1., 55.2., un 55.3. apakšpunktā minētajos gadījumos.
5. Nodaļas vadītājs var pieprasīt, lai atļaujas saņēmējs pārtrauc darbību un atbrīvo konkrēto darbības vietu, apturot atļaujas darbību uz laiku arī šādos gadījumos:
   1. sakarā ar pilsētā veicamajiem neatliekamajiem remontdarbiem (ūdensvada remonts, ēkas fasādes remonts, ietves un ielas seguma remonts u.c.);
   2. sakarā ar paredzētajiem publiskajiem pasākumiem, kurus akceptējis izpilddirektors (10 darba dienas iepriekš rakstiski brīdinot);
   3. ja tas nepieciešams Pašvaldības projektu realizācijai (10 darba dienas iepriekš rakstiski brīdinot);
   4. ja ir saņemta informācija no kompetentām institūcijām par apmeklētāju drošības apdraudējumu.

## Noteikumu kontrole

1. Par tirdzniecības noteikumu pārkāpumiem personas saucamas pie likumā paredzētās atbildības.
2. Noteikumu ievērošanas uzraudzību un kontroli veic Pašvaldības iestāde “Ventspils Pašvaldības policija” un Pašvaldības iestāde “Ventspils Komunālā pārvalde”, kuras, konstatējot gadījumus par Noteikumu neievērošanu, informē Nodaļu.
3. Nodaļas vadītājs ir tiesīgs izdot tiesiskus pienākumus nosakošus administratīvos aktus, ciktāl tie nepieciešami Noteikumos ietverto prasību īstenošanai.

## Noslēguma jautājumi

1. Pašvaldības izsniegtās atļaujas ielu tirdzniecībai, ielu tirdzniecības organizēšanai, sabiedriskās ēdināšanas pakalpojumu sniegšanai, pakalpojumu sniegšana publiskās vietās vai saskaņojumi alkoholisko dzērienu mazumtirdzniecībai novietnēs un saskaņotās tirgus teritorijas, kuras izsniegtas līdz Noteikumu spēkā stāšanās dienai, ir spēkā līdz atļaujas vai saskaņojumā norādītā termiņa beigām.
2. Atzīt par spēku zaudējušiem:
   1. Ventspils pilsētas domes 2010. gada 29. jūnija saistošos noteikumus Nr. 7 "Par alkoholisko dzērienu mazumtirdzniecību novietnēs Ventspils pilsētā" (Latvijas Vēstnesis, 2010., Nr. 113);
   2. Ventspils pilsētas domes 2011. gada 15. jūlija saistošos noteikumus Nr. 7 "Tirdzniecība publiskās vietās Ventspils pilsētā" (Latvijas Vēstnesis, 2012., Nr. 44; 2019., Nr.61; 2019., Nr.257).

Ventspils valstspilsētas pašvaldības domes priekšsēdētājs \_\_\_\_\_\_\_\_\_\_